Na konferenciji za medije kojom je najavljena utakmica kvalifikacija za Euro protiv Walesa — u kojoj će Hrvatska nekih 20-ak dana kasnije slaviti 2-1 — izbornik Zlatko Dalić izrecitirao je imena igrača koji bi trebali ponijeti teret tog ogleda, ali i nastupiti u prijateljskom susretu protiv Tunisa.

Dio svog izlaganja novinarima iskoristio je i za predstavljanje dvojice koji su po prvi put uvršteni na popis igrača hrvatske seniorske nogometne vrste. O Dariju Melnjaku i Filipu Benkoviću govorio je tada biranim riječima.

Niti jedan od njih dvojice nije istrčao u Osijeku u pobjedi protiv Walesa, no Dalić je toliko zadovoljan onime što prepoznaje kod Celticova braniča da je spreman ustvrditi kako će Benković uskoro imati svoje mjesto u postavi momčadi.

“Više sam puta rekao da nam trebaju mladi, nova energija i snaga. Filip Benković je na treninzima pokazao visoku razinu i on će biti sljedeći koji će uzeti svoju poziciju u A reprezentaciji. Vrlo skoro”, kazao je Dalić čije riječi prenose Sportske novosti.

Dodaje Dalić pritom i da je svjestan da “ako želimo dobiti mlade igrače moramo im dati šansu da igraju i neke stvari pretrpjeti” što je bilo izrečeno u kontekstu još nekih koji se nameću. Poput Brekala, Vlašića i Pašalića, a što je svakako ohrabrujuće i za Benkovića.

Očito je njegova kvaliteta prepoznata do te mjere da će “vrlo skoro” on biti taj kojeg bismo mogli gledati na stoperskoj poziciji koju uobičajeno u dresu reprezentacije drže Domagoj Vida i Dejan Lovren. Jer, on je “sljedeći”.